Հենրիկ  Բախչինյան

ԳՐԻ ԵՒ ԳԾԻ ՀԱՄԵՐԱՇԽՈՒԹՅՈՒՆ

(Խաչիկ Հարությունյանի ծննդյան 70-ամյակի առթիվ)

             *Բավական ինքնօրինակ է Խաչիկ Հարությունյանի ստեղծագործական աշխարհը, որտեղ համադրված են նկարիչն ու բանաստեղծը եւ որտեղ գիրը եւ գիծը ապրում են ներքին համերաշխության մեջ են: Բառային ու նկարչական պատկերներն իրենց խորքում համաձույլ են եւ լավագույնս նպաստում են թափանցելու արվեստագետի  հախուռն էության մեջ: Մեր առջեւ խոր արմատներ ունեցող նորօրյա* նաղաշ-ասողիկն է:

*Երբեմն Խաչիկ Հարությունյանի առանց այն էլ սեղմ բանաստեղծություններն առավել սեղմվում են ու վերածվում ասույթ-աֆորիզմների: Դրանց մեջ որոշ արձագանք են գտել նաեւ նրա գեղագիտական ընկալումները, որոնք կարեւոր են ավելի լավ հասկանալու համար յուրօրինակ արվեստագետին:*

«Այն, ինչ Աստծո ստեղծածն է, պետք չէ կրկնօրինակել, ավելացնել ու պակասեցնել». *այսինքն՝ պետք է ոչ թե ընդօրինակել ու սրբագրել Աստծո կամ բնության ստեղծածը, այլ ձգտել դեպի նախասկզբնական արարումը, որն աստվածային է, ուստիեւ՝ կատարյալ.*

Հոգու գոյությունը քեզ չի պատկանում,

                        ու հենց մի կտոր այն ներքին փայլից

                        ի ցույց ես հանում, դառնում ես պոետ:

*Եւ որքան մեծ է հոգու այդ ներքին փայլից ի ցույց հանված կտորը, այնքան նշանակալից է պոետը... Իսկ թե որքան նշանակալից է Խաչիկ Հարությունյանի բանաստեղծական խոսքը, դա անշուշտ, վերջնականապես կճշտի ամենամեծ քննադատը՝ Ժամանակը: Մի բան որոշակի է, որ, ինչպես ամեն մի ճշմարիտ արվեստագետ, Խաչիկ Հարությունյանը եւս, նկարչության թե բանաստեղծության մեջ, ձգտել ու ձգտում է դեպի արարումի նախասկիզբը, դեպի աղբյուրը լույսի: Այս դեպքում, սակայն, ըստ գործող օրինաչափության, իդեալական պատկերն, այս կամ այն չափով,  միշտ էլ մնում է կիսատ, անավարտ.*

Մնաց պատկերն անկատար.

                        այդպես էլ չգնաց,

                        մնաց կողքիս,

                        մնաց, որ չթողնի

                        տեսնեմ կրակը լույսի

                        հանգրվանում ճամփիս...

*Եւ գուցե այդ կեսկատարությունն է, որ նորից ու նորից առթում ու խթանում է արվեստագետի ստեղծագործ ոգին, մղում նրան նորանոր տքնանքի ու սխրանքի, քանի որ բավարարվածությունը տանում է դեպի ինքնագոհություն, այն է՝ փակուղի, եւ, իսկապես,* «Ինչ որ մի բան պետք է թերի մնա, մի նոր անբավարարվածություն՝ եւ առաջին դեպքում, արդեն ինքնին, իր ձևով կհանդիսանա կատարյալ բացահայտման պայման»:

*Իդեալականի, բացարձակի ձգտման արդյունք են հետեւյալ եւ համանման տողերը, որոնք, հիրավի, հոգու ներքին փայլից հավաքած եւ ի ցույց դրած կտորներ են.*

Մի քիչ կարոտով եմ ապրում,

            մի քիչ՝ գինով ու երգով,

մի քիչ էլ Աստծո փեշերից

            ծաղիկներ եմ հավաքում...

*Կամ՝*

Մոլորված ամպը նետեց գոգնոցը՝

            հրաժեշտի անձրեւներ ցողելով:

            Հետո հիշեց, որ գրպանում

մի կաթիլ էր պահել

            իբրեւ վերադարձի մարգարիտ:

            «Արվեստում առաջնայինը հմայքն է». *ասում է Խաչիկ Հարությունյանը, որի թե՛ գիծը, թե՛ գիրը հմայիչ են...*

*Մեր այս նորաշունչ նաղաշ-ասողիկը նաև հայաշունչ է, իսկապես,* *արմատներ ունի մեր հնօրյա քերթության մեջ, բազմահազարամյա հայ հողում, եւ ինքն էլ տոհմիկ հայ է, ինչպես որ հայ են* «...Գեղամա լեռները... Կարմիր բլուրը... Տրդատ թագավորը... Գրիգոր Նարեկացին... Մեսրոպ Մաշտոցը»: *Եւ միայն այս բացարձակ սրբությունները չեն, որ բաղադրում են հայ երեւույթը, քանի որ կոշկակար Օնիկը եւս հայ է.*

Մեր բակը հայ է՝ իր շեկ կատվով,

                        որի պոչի կեսը չկար, որ հայ չի,

                        գրպանիս բանալին հայ է,

                        որ բացում է հայկական դուռը,

                        գետի կողակը և կարմրախայտը հայեր են,

                        սարի ծամոնը հայ է,

                        ծիրանի ծառը հայ է...

*Եւ այսպես ձգվում է* հայերի *շարքը, ապա՝ բազմակետեր, որպեսզի շարքը մե՛նք լրացնենք, եւ հետո՝ մի այսպիսի անակնկալ ավարտ.* «Արեւը հայ է... կան եւ աստղեր»:

*Այսպես է նորօրյա հայ արվեստագետն արտահայտում իր անկասկածելիորեն անկեղծ հայրենապաշտությունը՝ առանց պաթոսի. սիրում է իր հայ Երեւանն ու հայ փողոցն այնպես, ինչպես իր Թադեւոս պապին... Այս բազմատող քերթվածին համարժեք է հատկապես այսօր շատ այժմեական հնչող  հետևյալ միատող միտքը, որ թափառական հայի հոգու քամվածք է.* «Հայրենիքում դու տեր ես քո մանկությանը. նա մնում է այնտեղ ու չի թափառում քեզ հետ...»:

*Հայ է նաեւ նկարիչ-բանաստեղծի արվեստանոցը՝ հայ Դաշտ գյուղում (երբեմն նրան բարեկամաբար* նոր Խաչիկ Դաշտենց *եմ կոչում): Այդ արվեստանոցն ընկալվում է թե՛ ուղղակի՝ ֆիզիկական, թե՛ անուղղակի՝ մետաֆիզիկական իմաստով: Դա այն վայրն է, որտեղ աշխատում է նկարիչը, ստեղծում իր բազմաոճ ու բազմաբնույթ կտավներն ու գծանկարները: Դա նաեւ նրա ինքնօրինակ ներաշխարհն է ու նրան շրջապատող հոգեւր մթնոլորտը, որտեղ ստեղծագործությունը երբեմն վերաճում է արարման: Այստեղ, Շառլ Բոդլերի խոսքերով ասած* «գույնի, բույրի, հնչյունի համանվագն է ծնվում»: *Եվ այդ համանվագը նրանն է՝ Խաչիկ Հարությունյանինը, նրա հոգեւոր անկապտելի սեփականությունն է, նրա կյանքը, գոյության իմաստը, նրա իսկապես հախուռն աշխարհը: Նրա աղմկող ներկապնակի գույները հնչյուններ են արձակում, եւ տարածվում է այրվող ցորենախրձի բուրմունքը: Այստեղ նա անաղմուկ տիրում է լռությանը՝ ինչպես վերջին ներկապնակի: Այստեղ նա մտերմանալով մենության հետ՝ այլևս միայնակ չէ...*

*Մեր աչքի առաջ արվեստանոցը դառնում է մի ոգեղեն աշխարհ, որտեղ* «Աղավնու թռիչքից թարթում է լույսը, վարագույրը նազանքով տրվում է քամուն գողտրիկ շրշյունով...»: *Արվեստանոց-ներաշխարհն այնքան առինքնող է, որ ուզում ես երկար վայելել նրա պարգևած հոգեկան խաղաղությունը, անգամ տագնապը.*

Մթնել է...

Խաղաղությունն ու տագնապը

            պտույտներ են գործում արվեստանոցում...

            Մեծ լռություն է.

            հանդիպել են մարդկայինն ու աստվածայինը...

*Թեեւ արվեստագետն ինքը, իր իսկ խոստովանությամբ,  հատկապես այս օրերին,* «ցավով է ապրում», *բայց նրա ստեղծագործությունը ցավի դառնությանբ չի համակում մեզ, հակառակը, իր կենսականությամբ ու կենսահաստատությամբ օգնում է ապրել ու դիմակայել ցավին: Սա մեր արվեստագետի թերևս ամենամեծ առավելությունն է, այլեւ նրա հիմնական առաքելությունը, որ դաձյալ բխում է ազգային ակունքներից...*

*Երկար ժամանակ չէի կարողանում հաշտվել Խաչիկ Հարությունյանի պատկերած «սեւ» հրեշտակների հետ: Ինձ՝ միջնադարագետիս համար, սև հրեշտակը չարի կրողն է: Հետո հասկացա, որ աշխարհն իր յուրահատուկ դիտակետից նայող բանաստեղծ-նկարչի սեւը սեւ չէ (ինչպես Արթյուր Ռեմբոյի համար). դա նրա բոլոր գույների խտացվածքն է, որի մեջ սեղմված լույս կա. եւ ուրեմն նրա «սեւ» հրեշտակները լույս են ցոլացնում: Ասում են՝ սատանան ապրում է այնտեղ, որտեղ խավար է ու դատարկ. և մեր արվեստագետի համար էլ* «ծանր ոչինչ չկա՝ բացի դատարկությունից»: *Մինչդեռ նրա «սեւ» հրեշտակները լուսածին ու լուսեղեն են և ունեն ստվեր.*

...փայլեց կաթիլը արվեստանոցի,

            հրեշտակի ստվերը պտտվեց,

            մի պահ կանգ առավ,

            տպվեց ձյուներին գագաթի...

*Հաղորդակցվելով Խաչիկ Հարությունյանի արվեստին՝ մտաբերում եմ մեր միջնադարյան տաղերգու-մանրանկարիչներին: Նրանք իրենց տաղերի խորհրդաբանությունը ներմուծում էին իրենց նկարների մեջ, եւ հակառակը: Խաչիկ Հարությունյանի բանաստեղծությունները, որ իրենց ներքին բովանդակությամբ խորհրդապաշտական-մետաֆորիկ են, համալրում, լուսաբանում են նրա նկարները, եւ հակառակը:*

*Ասում են նաեւ, թե անունը մարդուն պատահականորեն չի տրվում: Խաչիկ Հարությունյանի պարագայում թերեւս պատահական չեն ո՛չ անունը, ո՛չ ազգանունը: Նա հայ մարդու, բոլոր իմաստներով հավատավոր արվեստագետի արժանապատվությամբ անտրտունջ կրում-տանում է իր* խաչը *եւ և իր արվեստով իր նպաստն է բերում մարդու մաքրագործման եւ ազգի հարատեւության խորհուրդը կրող* հարությանը*...*

Խաչիկ Հարությունյանի վերաբերյալ այս փոքրիկ խոսքից հետո կուզեի «Ազգի» ընթերցողին հաղորդակից դարձնել նաեւ նրա վերջին տարիների բանաստեղծությունների իմ քաղած փնջին.

\*\*\*

Հազար անգամ հրաժեշտ եմ տվել

ու հազար անգամ վերադարձել մանկություն...

Ինձ մի՛ փնրեք այնտեղ, որտեղ չկամ.

ինչ շո՜ւտ ծերացավ մանկությունս...

\*\*\*

Մանկության մեջ դողէրոցքով փորձում ենք

ճաշակել մեղքի համը:

Ճանապարհին առաջին իսկ պատահած արահետը

փրկության ուղի է թվում,

առաջին իսկ պատահած կինը՝ սեր...

Հետո պարզվում է, որ ամեն ինչ դառնահամ է...

\*\*\*

Ուզեցի հոսել գետի ջրերի հետ.

գետը հունը փոխեց,

ծով չհասավ:

\*\*\*

Լուռ հառաչանք կա

անձավներում մեր հոգու

ու մի արեւ.

մենք կապված ենք մի շղթայով...

\*\*\*

Կյանքիս սարդոստայնում

լռությունը հիմա

արծաթ մորմոք է հյուսում...

\*\*\*

Շալակած տանում եմ մի բեռ.

ո՛չ ծանր է, ո՛չ թեթեւ:

Տանում եմ ու չեմ հիշում՝

որտեղից այն վերցրի,

տանում եմ ու չեմ հասկանում.

գուցե ճանապարհը գիտի:

\*\*\*

Օրվա ծիծաղը արտույտը տարավ.

մի փետուր մնաց

գիշերվա դիմաց...

\*\*\*

Եթե քեզ թվում է,

թե թեւաթափ ես լինում,

ուրեմն ճամփան, որով քայլում ես,

տանում է դեպի սկիզբ...